CELEX: 22012D0313
Language: lt
Date: 1308614400000
Title: 2012/313/ES: 2011 m. birželio 21 d. ES ir Juodkalnijos stabilizacijos ir asociacijos tarybos, sprendimas Nr. 1/2012, kuriuo iš dalies keičiamas Sprendimas Nr. 1/2010, kuriuo patvirtinamos Stabilizacijos ir asociacijos tarybos darbo tvarkos taisyklės, siekiant įsteigti Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinį konsultacinį komitetą ir Europos Sąjungos regionų komiteto bei Juodkalnijos vietos ir regionų valdžios institucijų jungtinį konsultacinį komitetą

19.6.2012   
            
            
               LT
            
            
               Europos Sąjungos oficialusis leidinys
            
            
               L 158/21
            
         ES IR JUODKALNIJOS STABILIZACIJOS IR ASOCIACIJOS TARYBOS
   2011 m. birželio 21 d.
   sprendimas Nr. 1/2012, kuriuo iš dalies keičiamas Sprendimas Nr. 1/2010, kuriuo patvirtinamos Stabilizacijos ir asociacijos tarybos darbo tvarkos taisyklės, siekiant įsteigti Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinį konsultacinį komitetą ir Europos Sąjungos regionų komiteto bei Juodkalnijos vietos ir regionų valdžios institucijų jungtinį konsultacinį komitetą
   (2012/313/ES)
   STABILIZACIJOS IR ASOCIACIJOS TARYBA,
   atsižvelgdama į Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimą (1), ypač į jo 124 straipsnį,
   kadangi:
   
               (1)
            
            
               Europos Sąjungos ir Juodkalnijos socialinių partnerių, kitų pilietinės visuomenės organizacijų, regionų ir vietos valdžios institucijų dialogas ir bendradarbiavimas gali labai pasitarnauti tarpusavio ryšių stiprinimui ir Europos integracijai;
            
         
               (2)
            
            
               tikslinga, kad toks bendradarbiavimas būtų organizuojamas įsteigiant du jungtinius konsultacinius komitetus. Pirmąjį sudarytų Europos ekonomikos ir socialinių reikalų komitetas ir Juodkalnijos socialiniai partneriai bei kitos pilietinės visuomenės organizacijos, o antrąjį – Europos Sąjungos Regionų komitetas ir išrinkti Juodkalnijos vietos ir regionų valdžios institucijų atstovai;
            
         
               (3)
            
            
               tai reiškia, kad Sprendimu Nr. 1/2010 (2) patvirtintas Stabilizacijos ir asociacijos tarybos darbo tvarkos taisykles reikia atitinkamai iš dalies pakeisti,
            
         PRIĖMĖ ŠĮ SPRENDIMĄ:
   1 straipsnis
   Į Sprendimą Nr. 1/2010 įterpiami šie straipsniai:
   
      „14 straipsnis
      Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinis konsultacinis komitetas
      1.   Įsteigiamas Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinis konsultacinis komitetas, kurio užduotis – padėti Stabilizacijos ir asociacijos tarybai skatinti Europos Sąjungos ir Juodkalnijos socialinių partnerių bei kitų pilietinės visuomenės organizacijų dialogą ir bendradarbiavimą. Šiuo dialogu ir bendradarbiavimu bus sprendžiami svarbūs Europos Sąjungos ir Juodkalnijos santykių klausimai, kylantys įgyvendinant Susitarimą. Tokiu dialogu ir bendradarbiavimu visų pirma siekiama:
      
                  a)
               
               
                  parengti Juodkalnijos darbdavių, darbuotojų organizacijas ir kitas pilietinės visuomenės organizacijas veiklai būsimos Europos Sąjungos narystės sąlygomis;
               
            
                  b)
               
               
                  parengti Juodkalnijos darbdavių, darbuotojų organizacijas ir kitas pilietinės visuomenės organizacijas darbui su Europos ekonomikos ir socialinių reikalų komitetu po Juodkalnijos įstojimo į Europos Sąjungą;
               
            
                  c)
               
               
                  keistis informacija aktualiais abi šalis dominančiais klausimais, ypač susijusiais su dabartiniu plėtros procesu ir Juodkalnijos darbdavių, darbuotojų organizacijų ir kitų pilietinės visuomenės organizacijų pasirengimu dalyvauti šiame procese;
               
            
                  d)
               
               
                  skatinti a) Juodkalnijos darbdavių, darbuotojų organizacijas ir kitas pilietinės visuomenės organizacijas ir b) valstybių narių darbdavių, darbuotojų organizacijas ir kitas pilietinės visuomenės organizacijas dalytis patirtimi ir palaikyti struktūrinį dialogą, taip pat užmegzti ryšius tose srityse, kuriose tiesioginis kontaktas ir bendradarbiavimas gali būti geriausias būdas spręsti tam tikras problemas;
               
            
                  e)
               
               
                  aptarti kitus svarbius kurios nors iš šalių siūlomus klausimus, kylančius įgyvendinant Susitarimą ir pasirengimo stojimui strategiją.
               
            2.   Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinį konsultacinį komitetą sudaro šeši Europos ekonomikos ir socialinių reikalų komiteto atstovai ir šeši Juodkalnijos darbdavių, darbuotojų ir kitų pilietinės visuomenės organizacijų atstovai. Gali būti kviečiami stebėtojai.
      3.   Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinis konsultacinis komitetas savo uždavinius vykdo konsultuodamasis su Stabilizacijos ir asociacijos taryba arba, jei jie susiję su ekonominių ir socialinių grupių dialogo skatinimu, savo iniciatyva.
      4.   Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinis konsultacinis komitetas gali teikti rekomendacijas Stabilizacijos ir asociacijos tarybai.
      5.   Nariai parenkami taip, kad Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinis konsultacinis komitetas kuo tinkamiau atstovautų įvairiems Europos Sąjungos ir Juodkalnijos socialiniams partneriams ir kitoms pilietinės visuomenės organizacijoms. Oficialias Juodkalnijos pusės narių kandidatūras siūlo Juodkalnijos Vyriausybė socialinių partnerių ir kitų pilietinės visuomenės organizacijų teikimu. Pasiūlymai teikiami atlikus atvirą ir skaidrią atrankos procedūrą, kurioje gali dalyvauti visi socialiniai partneriai ir kitos pilietinės visuomenės organizacijos.
      6.   Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtiniam konsultaciniam komitetui bendrai pirmininkauja Europos ekonomikos ir socialinių reikalų komiteto narys ir Juodkalnijos socialinių partnerių bei kitų pilietinės visuomenės organizacijų atstovas.
      7.   Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinis konsultacinis komitetas priima savo darbo tvarkos taisykles.
      8.   Europos ekonomikos ir socialinių reikalų komitetas ir Juodkalnijos Vyriausybė padengia savo šalies patiriamas darbuotojų, kelionės ir pragyvenimo išlaidas, susijusias su jų deleguotų atstovų dalyvavimu Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinio konsultacinio komiteto ir jo darbo grupių posėdžiuose.
      9.   Europos ekonomikos ir socialinių reikalų komiteto ir Juodkalnijos socialinių partnerių bei kitų pilietinės visuomenės organizacijų jungtinio konsultacinio komiteto darbo tvarkos taisyklėse nustatomi išsamūs susitarimai dėl vertimo žodžiu ir raštu išlaidų. Kitas su praktiniu posėdžių organizavimu susijusias išlaidas padengia posėdį rengianti šalis.
      15 straipsnis
      Regionų komiteto bei Juodkalnijos vietos ir regionų valdžios institucijų jungtinis konsultacinis komitetas
      1.   Įsteigiamas Regionų komiteto bei Juodkalnijos vietos ir regionų valdžios institucijų jungtinis konsultacinis komitetas, kurio užduotis – padėti Stabilizacijos ir asociacijos tarybai skatinti Europos Sąjungos bei Juodkalnijos vietos ir regionų valdžios institucijų dialogą ir bendradarbiavimą. Tokiu dialogu ir bendradarbiavimu visų pirma siekiama:
      
                  a)
               
               
                  parengti Juodkalnijos vietos ir regionų valdžios institucijas veiklai būsimos Europos Sąjungos narystės sąlygomis;
               
            
                  b)
               
               
                  parengti Juodkalnijos vietos ir regionų valdžios institucijas darbui su Regionų komitetu po Juodkalnijos įstojimo į Europos Sąjungą;
               
            
                  c)
               
               
                  keistis informacija aktualiais abi šalis dominančiais klausimais, ypač susijusiais su dabartine Europos regionine politika ir plėtros procesu, taip pat Juodkalnijos vietos ir regionų valdžios institucijų pasirengimu įgyvendinti šią politiką;
               
            
                  d)
               
               
                  skatinti a) Juodkalnijos vietos ir regionų valdžios institucijų ir b) valstybių narių vietos ir regionų valdžios institucijų struktūrinį dialogą, taip pat ir užmezgant ryšius tose srityse, kur tiesioginis Juodkalnijos ir valstybių narių vietos ir regionų valdžios institucijų kontaktas ir bendradarbiavimas gali būti geriausias būdas spręsti tam tikras abiem šalims aktualias problemas;
               
            
                  e)
               
               
                  užtikrinti, kad Juodkalnijos ir valstybių narių vietos ir regionų valdžios institucijos nuolat keistųsi informacija apie regionų bendradarbiavimą;
               
            
                  f)
               
               
                  skatinti a) Juodkalnijos vietos ir regionų valdžios institucijas ir b) valstybių narių vietos ir regionų valdžios institucijas dalytis patirtimi ir žiniomis regioninės politikos ir struktūrinių intervencijų srityje, ypač praktinėmis žiniomis ir metodika rengiant vietos ir regionų plėtros planus ar strategijas ir veiksmingiausiai naudojant pasirengimo narystei ir struktūrinius fondus;
               
            
                  g)
               
               
                  keičiantis informacija padėti Juodkalnijos vietos ir regionų valdžios institucijoms visose gyvenimo srityse praktiškai įgyvendinti subsidiarumo principą vietos ir regionų lygmeniu;
               
            
                  h)
               
               
                  aptarti kitus svarbius kurios nors iš šalių siūlomus klausimus, galinčius kilti įgyvendinant Susitarimą ir pasirengimo stojimui strategiją.
               
            2.   Regionų komiteto bei Juodkalnijos vietos ir regionų valdžios institucijų jungtinį konsultacinį komitetą sudaro aštuoni Regionų komiteto atstovai ir aštuoni išrinkti Juodkalnijos vietos ir regionų valdžios institucijų atstovai. Paskiriamas vienodas pakaitinių narių skaičius.
      3.   Regionų komiteto bei Juodkalnijos vietos ir regionų valdžios institucijų jungtinis konsultacinis komitetas savo uždavinius vykdo konsultuodamasis su Stabilizacijos ir asociacijos taryba arba, jei ji susijusi su vietos ir regionų valdžios institucijų dialogo skatinimu, savo iniciatyva.
      4.   Regionų komiteto bei Juodkalnijos vietos ir regionų valdžios institucijų jungtinis konsultacinis komitetas gali teikti rekomendacijas Stabilizacijos ir asociacijos tarybai.
      5.   Nariai parenkami taip, kad Regionų komiteto bei Juodkalnijos vietos ir regionų valdžios institucijų jungtinis konsultacinis komitetas kiek įmanoma tinkamiau atstovautų įvairaus lygmens Europos Sąjungos ir Juodkalnijos vietos ir regionų valdžios institucijoms. Oficialias Juodkalnijos pusės narių kandidatūras siūlo Juodkalnijos Vyriausybė Juodkalnijos vietos ir regionų valdžios institucijoms atstovaujančių organizacijų teikimu. Pasiūlymai teikiami atlikus atvirą ir skaidrią atrankos procedūrą, kurioje gali dalyvauti vietos ar regionų valdžios įgaliojimus turintys subjektai.
      6.   Regionų komiteto bei Juodkalnijos vietos ir regionų valdžios institucijų jungtinis konsultacinis komitetas priima savo darbo tvarkos taisykles.
      7.   Regionų komiteto bei Juodkalnijos vietos ir regionų valdžios institucijų jungtiniam konsultaciniam komitetui bendrai pirmininkauja Regionų komiteto narys ir Juodkalnijos vietos ir regionų valdžios institucijų atstovas.
      8.   Regionų komitetas ir Juodkalnijos Vyriausybė padengia savo šalies patiriamas išlaidas, susijusias su jų deleguotų atstovų ir pagalbinių darbuotojų dalyvavimu Regionų komiteto bei Juodkalnijos vietos ir regionų valdžios institucijų jungtinio konsultacinio komiteto posėdžiuose, ypač kelionės ir pragyvenimo išlaidas.
      9.   Regionų komiteto bei Juodkalnijos vietos ir regionų valdžios institucijų jungtinio konsultacinio komiteto darbo tvarkos taisyklėse nustatomi išsamūs susitarimai dėl vertimo žodžiu ir raštu išlaidų. Kitas su praktiniu posėdžių organizavimu susijusias išlaidas padengia posėdį rengianti šalis.“
   
   2 straipsnis
   Šis sprendimas įsigalioja pirmą antro mėnesio po jo priėmimo dieną.
   
      Priimta Liuksemburge 2011 m. birželio 21 d.
      
         
            Stabilizacijos ir asociacijos tarybos vardu
         
         
            Pirmininkas
         
         M. ROĆEN
      
   
   
      (1)  OL L 108, 2010 4 29, p. 3.
   
      (2)  OL L 179, 2010 7 14, p. 11.